钦定古今图书集成/明伦汇编/交谊典/第064卷 > 《与于襄阳书》前人
## 钦定古今图书集成/明伦汇编/交谊典/第064卷 > 《与于襄阳书》前人

七月三日，将仕郎守国子四门博士韩愈，谨奉书尚
书阁下：“夫士之能享大名、显当世者，莫不有先达之
士，负天下之望者为之前焉。士之能垂休光照后世
者，亦莫不有后进之士，负天下之望者为之后焉。莫
为之前，虽美而不彰；莫为之后，虽盛而不传。是二人
者，未始不相须也。然而千百载乃一相遇焉。岂上之
人无可援，下之人无可推欤？何其相须之殷，而相遇
之疏也？其故在下之人负其能，不肯谄其上；上之人
负其位，不肯顾其下。故高才多戚戚之穷，盛位无赫
赫之光。是二人者之所为，皆过也。未尝干之，不可谓
上无其人；未尝求之，不可谓下无其人。”愈之诵此言
久矣，而未尝敢以闻于人。侧闻阁下抱不世之才，特
立而独行，道方而事实，卷舒不随乎时，文武唯其所
用，岂愈所谓其人哉？抑未闻后进之士，有遇知于左
右，获礼于阁下者。岂求之而未得耶？将志存乎立功
而事专乎报主，虽遇其人而未暇礼耶？何其宜闻而
久不闻也？愈虽不才，其自处不敢后于恒人，阁下将求之也而未得欤？古人有言曰：“请自隗始。”愈今者唯
朝夕刍米仆赁之资是急，是不过费阁下一朝之宴
而足也。如曰吾志存乎立功，而事专乎报主，虽遇其
人，未暇礼焉，则非愈之所敢知也。世之龌龊者既不
足以语之，磊落奇伟之人又不能听焉，则信乎命之
穷也。谨献旧所为文一十八首，如赐观览，亦足以知
其志“之所存焉。”愈恐惧再拜。